Bekkur að gjöf til minningar um Karólínu og Frímann Afkomendur Karólínu Guðmundsdóttur og Frímanns Gunnlaugssonar hafa fært GA bekk til minningar um þau . Bekknum var fundinn staður í trjálundinum við 18. flötina . Af því tilefni er rétt að rifja upp nokkur atriði um hlut þeirra í sögu golfíþróttarinnar á Akureyri . Karólína og Frímann byrjuðu að leika golf fljótlega eftir að þau fluttu með fjölskyldu sína til Akureyrar haustið 1964 . Þau voru þá rúmlega þrítug , Frímann hóf golfleik fljótlega en Karólína árið 1971 . Þau náðu fljótlega góðum tökum á íþróttinni og höfðu yndi af því leika golf æ síðan . Karólína varð fyrsti Akureyrarmeistari kvenna í golfi árið 1973 . Hún varð aftur Akureyrarmeistari í golfi 1974 og í þriðja sinn árið 1978 . Hún spilaði golf öll sumur þar til tveimur árum áður en hún lést í nóvember 2011 . Frímann spilaði golf sér til ánægju alla tíð en tími hans og orka fór í félagsmál í kringum golfið á Akureyri . Hann varð formaður GA árið 1967 og var það fram til 1970 . Hann varð aftur formaður 1974 til 1976 en sat áfram í stjórn til 1978 . Hann varð formaður á ný árið 1979 og sat til ársins 1982 , lét þá af formennsku en sat áfram í stjórn til næsta árs . Hann varð síðan framkvæmdastjóri GSÍ árið 1985 og gegndi því starfi til dauðadags árið 2002 . Golfklúbbur Akureyrar þakkar þessa góðu gjöf . Margir kylfingar eiga eftir að tilla sér á bekkinn í framtíðinni og fara yfir skorið sitt og fylgjast með leik á 18. braut .